# Pau Cubarsí Paredes

Pau Cubarsí Paredes (Estanyol, 22 de gener de 2007) és un futbolista català que juga com a defensa central al FC Barcelona.

## Carrera de club

Nascut a Estanyol, poble del municipi de Bescanó, a la comarca del Gironès, Cubarsí va començar la seva carrera al Girona FC, abans de traslladar-se al FC Barcelona el 2018. Després d'haver progressat al planter, es va convertir en el tercer jugador més jove del Barcelona a debutar a la Lliga Juvenil de la UEFA, darrere de Lamine Yamal i Ilaix Moriba, quan va començar com a titular en un eventual empat 1-1 amb el Viktoria Plzeň txec.
L'abril del 2023 es va entrenar amb el primer equip per primera vegada, després d'haver estat convocat pel tècnic Xavi. Va signar el seu primer contracte professional amb el club tres mesos després, el 8 de juliol i va ser inclòs a la plantilla que feu la pretemporada 2023-24 amb el primer equip del Barcelona.
El 18 de gener de 2024 debutà de forma oficial amb el FC Barcelona disputant 45' en un partit de Copa del Rei contra l'Unionistas de Salamanca quan substituí Andreas Christensen al descans. Debutà a Primera divisió espanyola de futbol en la jornada 21 de la temporada 2023-2024, el 21 de gener de 2024, en jugar un partit de titular contra el Reial Betis a l'estadi Benito Villamarín. Abandonà el camp al minut 81 per problemes físics, sent substituït per João Félix. El 12 de març va debutar en la Lliga de Campions tot jugant el partit de tornada complet de l'eliminatòria de vuitens de final contra el Nàpols. La seva actuació va ser reconeguda amb la menció al jugador més valuós.
El 10 d'abril de 2024, Cubarsí s'ha convertit en el defensa més jove en ser titular als quarts de final de la Lliga de Campions amb només 17 anys i 79 dies superant així l'anterior rècord que tenia Georgi Shchennikov del CSKA Moscou.
El 9 de maig de 2024, el FC Barcelona va anunciar que havia arribat a un acord amb Cubarsí per a una pròrroga de contratcte fins al 30 de juny de 2027.

## Carrera internacional

Ha representat Espanya des del nivell sub-15 fins al nivell sub-17. El 15 de març de 2024 va ser convocat per a la selecció espanyola absoluta per a la disputa de dos partits amistosos. Va debutar-hi el 22 de març, jugant els darrers 10 minuts de l'amistós que la selecció espanyola va perdre contra la de Colòmbia per 0 a 1. D'aquesta manera, feia el salt al primer equip sense passar per la sub-19 i sub-21. L'estiu del 2024 participà en les Olimpíades d'Estiu de París, on es va proclamar campió amb la selecció espanyola, obtenint així la Medalla d'Or Olímpica.

## Palmarès
### FC Barcelona

* 1 Supercopa d'Espanya: 2025

### Selecció espanyola

* 1 Medalla d'or en els Jocs Olímpics: 2024

## Referències

* ↑ «Pau Cubarsí - Detailed stats» (en anglès). Arxivat de l'original el 2024-06-03. [Consulta: 26 febrer 2024].
* 1 2 3 4 Nadal, Pau Pedraza i Albert. «Pau Cubarsí: el fill de fuster que irromp al cor de la defensa amb només 17 anys». Ara.cat, 23-01-2024. Arxivat de l'original el 2024-02-29. [Consulta: 29 febrer 2024].
* ↑ Gascón, Javier. «Pau Cubarsí, 15 años, tercer debutante más joven del Barça en la UEFA Youth League» (en castellà). mundodeportivo.com, 01-11-2022. Arxivat de l'original el 25 d'agost 2023. [Consulta: 25 agost 2023].
* ↑ «¿Quién es Pau Cubarsí?» (en castellà). sport.es, 20-04-2023. Arxivat de l'original el 25 d'agost 2023. [Consulta: 25 agost 2023].
* ↑ «Pau Cubarsí firma su continuidad en el Juvenil del FC Barcelona» (en castellà). sport.es, 08-07-2023. Arxivat de l'original el 25 d'agost 2023. [Consulta: 25 agost 2023].
* ↑ «Debut amb MVP per a Pau Cubarsí a la Champions League». fcbarcelona.cat, 12-03-2024. Arxivat de l'original el 2024-03-12. [Consulta: 12 març 2024].
* ↑ «Pau Cubarsí, a record breaking centre half». FC Barcelona, 10-04-2024.
* ↑ «Agreement to extend Pau Cubarsí contract to 2027». FC Barcelona, 09-05-2024.
* ↑ ; Ballús, Pol «Barcelona's Cubarsi signs contract extension through to 2027». .
* ↑ Pau Cubarsí Arxivat 2023-09-06 a Wayback Machine. at WorldFootball.net
* ↑ Sebastian, J. «Pau Cubarsí entra en la llista de l'absoluta espanyola». L'esportiu de Catalunya, 15-03-2024. Arxivat de l'original el 2024-03-15. [Consulta: 15 març 2024].
* ↑ C.R. «Pau Cubarsí debuta amb la selecció espanyola». L'esportiu de Catalunya, 23-03-2024. Arxivat de l'original el 2024-03-23. [Consulta: 23 març 2024].
* ↑ «Un Barça sublim suma el primer títol de l'era Flick (5-2)». Esport 3, 12-01-2025 [Consulta: 13 gener 2025].
* ↑ «El futbol espanyol es fa amb l'Or dels Jocs Olímpics de París 2024». Diari del Maestrat, 09-08-2024. [Consulta: 25 octubre 2024].

## Enllaços externs

* Pau Cubarsí Paredes, Fitxa a Soccerway